Københavns Politi efterforsker seksuelle overgreb på syv kvindelige medlemmer af Liberal Alliances Ungdom. Det bekræfter politiet overfor Information

Ved du noget? Send os dit tip på 1224@eb.dk eller SMS 1224 (alm. takst)

Syv kvinder fra Liberal Alliances Ungdom fortæller ifølge avisen Information i anonyme vidnesbyrd om voldtægt, seksuelle krænkelser og tilnærmelser fra partiets mandlige medlemmer.

Kvindernes fortællinger er blevet overleveret til politiet, der er gået ind i sagen.

Vidnesbyrdene offentliggøres på LAU's landsmøde lørdag.

Det bekræfter den tidligere formand Rasmus Brygger overfor Ekstra Bladet fredag aften.

Han har dog ikke yderligere kommentarer ud over, hvad han har sagt til Information.

Til avisen siger han:

- Af hvad jeg har kendskab til, er der tale om voldtægter af mindreårige og forskellige seksuelle krænkelser, hvor der har været uønsket fysisk berøring, pression og grænseoverskridende kommentarer fra voksne mænd til ofte mindreårige piger.

Rasmus Brygger forlod Liberal Alliance i 2016 efter uenigheder om partiets politiske linje. Han er fortsat medlem af LAU.

Ekstra Bladet har været i kontakt med den nuværende formand for LAU, Carl Andersen, der i en sms skriver:

- Jeg er som landsformand chokeret over anklagerne og tager afstand fra seksuel chikane. Vi tager alle sager seriøst, som kommer vores vej.

Formanden har ikke yderligere kommentarer.

Ved du noget? Send os dit tip på 1224@eb.dk eller SMS 1224 (alm. takst)